กอช.จับมือคลังจังหวัดเพิ่มสมาชิก
กอช.ร่วมกับกรมบัญชีกลางประสานคลังจังหวัดเพิ่มจำนวนสมาชิกกองทุน
27 พ.ค. 2559

กอช.ร่วมกับกรมบัญชีกลางประสานคลังจังหวัดเพิ่มจำนวนสมาชิกกองทุน  นายวิสุทธิ์ ศรีสุพรรณ รมช.คลัง เปิดเผยว่า  กองทุนการออมแห่งชาติ (กอช.) ได้ร่วมมือกับกรมบัญชีกลาง เพื่อใช้สำนักงานคลังเขตทั่วประเทศ 9 แห่ง และสำนักงานคลังจังหวัด 76 จังหวัด ให้ความรู้กับประชาชนในต่างจังหวัด ให้เข้ามาเป็นสมาชิก กอช. โดยเบื้องต้นจะเร่งประชาสัมพันธ์ให้ที่มีอายุมากกว่า 60 ปี เข้ามาเป็นสมาชิกกองทุน เพราะจะครบกำหนด 25 ก.ย.2559 นี้  ที่ผ่านมา กอช. ได้ร่วมมือกับ ธนาคารเพื่อการเกษตรและสหกรณ์การเกษตร (ธ.ก.ส.) ธนาคารออมสิน ธนาคารกรุงไทย และสำนักงานประกันสังคม เป็นที่รับสมาชิก ซึ่งปัจจุบันมีสมาชิกแล้ว 4.23 แสนราย  จากเป้าที่จะทำให้ได้ 1.5 ล้านราย ภายในปีนี้
สำหรับการเป็นสมาชิก กอช. ต้องเป็นแรงงานนอกระบบซึ่งปัจจุบันมี 60% ของแรงงานทั้งหมด และไม่ได้อยู่ในระบบประกัน  โดยในปี 2559 กอช.ตั้งงบสมทบให้สมาชิก 900 ล้านบาท
ปัจจุบัน กอช. มีเงินกองทุนรวม 1.1 พันล้านบาท  มีจำนวนสมาชิกที่เป็นเกษตรกรสัดส่วนสูงสุด 68.57% มีสัดส่วนอายุสมาชิก 30-50 ปี ที่ 45.64% อายุ 50-60% ที่ 41.75% จำนวนสมาชิกส่วนใหญ่อยู่ในภาคตะวันออกเฉียงเหนือ 50.88% รองลงมาคือภาคเหนือ 10.34%